Kommentar:  Det er jo rigtigt, at regionsrådet har bedt embedsmændene om at komme med et oplæg, sådan at man kan lave en besparelse på 500 million kroner over 2 år., altså 200 million kroner plus 300 million kroner Det er sådan set indgangen til det oplæg om besparelser, der kommer nu her. Men det spørgsmål, jeg stiller, er jo altså, om det er i overensstemmelse med den aftale, der nu er indgået, om, at der skal tilføres 600 million kroner til yderområderne. Det er jo sådan, at man ifølge det spareforslag, der ligger, skal lukke den medicinske akutmodtagelse. Det er ikke særlig teknisk, så jeg er sikker på, at finansministeren er med. Den lukker man rent faktisk i Holstebro, for at det kan bidrage til besparelserne. Man har jo i forvejen lukket den kirurgiske akutmodtagelse, altså der, hvor man skærer i folk. Det, der foregår deroppe, er jo, sikkert i kraft af at regionsrådet har tre fjerdedele af medlemmerne i øst og en fjerdedel af medlemmerne i vest, at besparelserne især rammer den vestlige del af regionen. Der ligger udtalelser fra lægerådsformanden i Hospitalsenheden Vest, hvor han siger, at hvis det var sådan, at det her skulle gå rigtigt til, så skulle man faktisk have tilført 100 million kroner mere i den vestlige del, end man får ifølge det oplæg, der ligger. Hvis man sammenligner med, hvad de får i øst, kan man se, at de i vest faktisk får 200 million kroner mindre end i øst. Efter de oplysninger, der ligger, selvfølgelig ikke mindst dem fra formanden for Lægeforeningen, ser det ud til, at man bruger ekstra penge i øst og laver besparelserne i vest. Man kan sige, at om de gør det på den måde, må de jo selv om oppe i Region Midtjylland. Man kan sige, at det er regional selvforvaltning, men når det foregår under det vilkår, at tre fjerdedele medlemmerne af regionsrådet bor i øst og en fjerdedel i vest, så er demokratiet jo sat ud af spil. Det er også derfor, det lykkedes at fjerne hospitalerne i vest, så der fremover vil være seks hospitaler i alt i den midterste og østlige del af regionen og ingen i den vestlige del.

Svar:  Jeg må sige til herre Jens Peter Vernersen, at regionsrådet fastlægger politikken og har ansvaret for økonomien. Nu prøvede jeg før at sige, at det var administrationen og den socialdemokratiske regionsformand, Bent Hansen. Så skyndte herre Jens Peter Vernersen sig at sige, at det var administrationen, der havde fremsat det forslag, men jeg går ikke ud fra, at administrationen fremsætter forslag til planer om besparelser, uden at regionsformanden er indforstået med det. Ellers ville det jo være en meget interessant måde, man drev politik på i Region Midtjylland. Så på Bent Hansens ansvar er der fremsat en spareplan, som jeg vil sige i allerhøjeste grad er nødvendig, for der har i alle de år, regionen har eksisteret, været ubalance i økonomien. Det hverken kan eller vil jeg jo forhindre regionsrådet i at drøfte. De skal da naturligvis drøfte regionens økonomi, for det er jo den ansvarlige måde at have med skatteborgernes penge at gøre på. Når det så har været igennem regionsrådets forhandlinger, må vi jo se, hvad det politiske resultat er blevet, og der siger jeg bare, at hvis man forestiller sig, at de penge til akutberedskab, som vi tilfører regionen, kan bruges til at fylde andre huller i regionens kasse, så tager man fejl. For det, vi har bevilget penge til, er et højt akutberedskab i nordvest.